Sanral-kontrakwerkers maak amok op N1 | Maroela Media
Die groep betogers op die N1. Foto: Via @KayaTraffic / Twitter
Nagenoeg 100 werkers, van wie sommige knopkieries gedra het, het die snelweg versper toe hulle van die New Road-afrit op die snelweg gestap het na Sanral se hoofkantoor in Midrand. Sommige motoriste het gekla dat hulle vir langer as 'n uur in verkeer vasgekeer was.
Die werkers, van die verkeersvoorvallebestuursmaatskappy Teti Traffic, betoog oor salarisverhogings. "Daar was salarisonderhandelinge met die werkers. Hulle eis 'n verhoging van 130%, maar die maatskappy kan slegs 7% aanbied," het Peru Pillay, die maatskappy se bedryfsbestuurder, gesê.
Pillay het gesê die werkers is toegelaat om aan 'n beskermde betoging deel te neem, maar dat dit veronderstel was om in die Samrand-omgewing plaas te vind en nie op die snelweg nie. Die betogers beweer dat hul salarisse sedert 2012 nie verhoog is nie, maar Pillay het die beweringe betwis.
"Salarisse is volgens inflasie aangepas. Die kwessies sal Woensdag by die Kommissie vir Versoening, Bemiddeling en Arbitrasie (KVBA) bespreek word," het Pillay bygevoeg.
Die Johannesburgse metropolisie (JMPD) het gewaarsku dat dit onwettig is vir enigiemand om snelweë te versper of vir voetgangers om daarop te wees. Die JMPD het versterkings na die gebied ontplooi.
Mooi so hoop hulle bring die plek tot 'n stilstand die mense moet aandring op 'n baie baie hoë salaris. ..lol
Arresteer almal voor die voet. Hulle hoort nie op die snelweg nie! Hou op op sag te wees. Hierdie groepies mense hou ons almal gyselaar. Hulle kan regtig voor die toegangspad voor die SANRAL gebou protesteer en moet dadelik van die snelweg afgehaal word!
Selfs die mense onder die korporatiewe leer weet dat die inflasie onmoontlik 7% kan wees.Die 130% verhoging is nie veregaande nie want dis nader aan die ware inflasiekoers.S.A het n bodemlose geldput wat net vir korruptes gereserveer is.